ວັນທີ 4 ຕຸລາ 2019 ສະພາການຄ້າ ແລະ ອຸດສາຫະກຳແຫ່ງຊາດລາວ (ສຄອຊ) ຈັດພິທີມອບລາງວັນທຸລະກິດອາຊຽນດີເດັ່ນແຫ່ງ ສປປ ລາວ ໃຫ້ນັກທຸລະກິດລາວ ຂຶ້ນທີ່ໂຮງແຮມຄຣາວພາຊາ ນະຄອນຫຼວງວຽງຈັນ ມີທ່ານ ສົມດີ ດວງດີ ຮອງນາຍົກລັດຖະມົນຕີ ລັດຖະມົນຕີກະຊວງການເງິນ ທ່ານນາງ ເຂັມມະນີ ພົນເສນາ ລັດຖະມົນຕີກະຊວງອຸດສາຫະກຳ ແລະ ການຄ້າ ທ່ານ ທະນົງສິນ ກັນລະຍາ ຮອງປະທານສະພາການຄ້າ ແລະ ອຸດສາຫະກຳແຫ່ງຊາດລາວ ທ່ານ ເຈັນສ ເພເທີ ລິດເຄັນແຮມ ທູດເຢຍລະມັນ ປະຈຳລາວ ບັນດາທູດປະເທດອາຊຽນ ປະຈຳລາວ ອົງການຈັດຕັ້ງສາກົນ ຄູ່ຮ່ວມຍຸດທະສາດ ຜູ້ໃຫ້ການສະໜັບສະໜູນ ແລະ ນັກທຸລະກິດ ເຂົ້າຮ່ວມ.
ລາງວັນທຸລະກິດອາຊຽນດີເດັ່ນແຫ່ງ ສປປ ລາວ (ABA Laos) ແນໃສ່ຫົວໜ່ວຍທຸລະກິດທີ່ມີຜົນງານໂດດເດັ່ນຂອງລາວ ແລະ ໃຫ້ຜູ້ທີ່ຊະນະລາງວັນເປັນຕົວແທນ ເພື່ອເຜີຍແຜ່ຄວາມຮັບຮູ້ຂອງການເຮັດທຸລະກິດ ໃນພາກພື້ນປະຊາຄົມເສດຖະກິດອາຊຽນ ລາງວັນດັ່ງກ່າວນີ້ເປັນການສ້າງແຮງບັນດານໃຈ ແລະ ເຕົ້າໂຮມເອົາທຸລະກິດລາວ ເພື່ອປະກອບສ່ວນເຂົ້າໃນຂະບວນການເຊື່ອມໂຍງ ປະຊາຄົມເສດຖະກະກິດອາຊຽນ ແລະ ເປັນອົງປະກອບທີ່ສຳຄັນໃສ່ຕະຫຼາດອາຊຽນ ລາງວັນທຸລະກິດອາຊຽນດີເດັ່ນ ແຫ່ງ ສປປ ລາວ 2019 (ABA Laos 2019) ຍັງເປັນແຮງຜັກດັນການແຂ່ງຂັນໃນລາວ ໃນທ່າມກາງການຈະເລີນເຕີບໂຕ ແລະ ການພັດທະນາຂອງປະຊາຄົມເສດຖະກິດອາຊຽນ ເຊິ່ງຜູ້ປະກອບການຂອງລາວທີ່ຊະນະເລີດໄດ້ຮັບລາງວັນທຸລະກິດອາຊຽນດີເດັ່ນແຫ່ງ ສປປ ລາວ 2019 (ASEAN Business Awards Laos 2019) ຍັງສາມາດສືບຕໍ່ເຂົ້າຮ່ວມສະໝັກແຂ່ງຂັນຊີງລາງວັນທຸລະກິດອາຊຽນດີເດັ່ນ 2019 (ASEAN Business Awards 2019) ເຊິ່ງເປັນລາງວັນໃນລະດັບພາກພື້ນທີ່ຈະໄດ້ຈັດຂຶ້ນ ແລະ ເປັນເຈົ້າພາບຈັດໂດຍສະພາທີ່ປຶກສາທຸລະກິດອາຊຽນ (ASEAN-BAC) ແຫ່ງລາຊະອານາຈັກໄທ ໃນເດືອນພະຈິກ 2019.
ສຳລັບລາງວັນດີເດັ່ນອາຊຽນປະຈຳປີ 2019 ໄດ້ຈັດເປັນ 4 ປະເພດ ປະກອບມີ: 18 ລາງວັນຈາກ16 ຫົວໜ່ວຍທຸລະກິດ ຄື: ລາງວັນຂະແໜງບຸລິມະສິດດີເດັ່ນ ມີກຸ່ມບໍລິສັດ ດາວເຮືອງ ຈຳກັດ ບໍລິສັດ ພູວົງລາວດີເທວໂຄໂພເລເຊີນ ຈຳກັດ (ຂະແໜງການອາຫານ ແລະ ເຄື່ອງດື່ມ) ບໍລິສັດ Events for good sole ຈຳກັດ ວິສາຫະກິດສ່ວນບຸກຄົນພາສາຜ້າ (ຂະແໜງຫັດຖະກຳດີເດັ່ນ) ບໍລິສັດ ກຸ່ມໄຊຍະວົງ ຈຳກັດຜູ້ດຽວ ລາງວັນທຸລະກິດຂະໜາດນ້ອຍ-ຂະໜາດກາງດີເດັ່ນ ມີວິສາຫະກິດສ່ວນບຸກຄົນພາສາຜ້າ (ຂະແໜງການຈ້າງງານດີເດັ່ນ) ໂຮງຮຽນນາໆຊາດປັນຍາທິບ ບໍລິສັດ ພູວົງລາວດີເທວ ໂຄໂພເລເຊີນ ຈຳກັດ (ທາງດ້ານນະວັດຕະກຳ) ໂຮງງານຜະລິດນ້ຳດື່ມ ແລະ ນ້ຳກ້ອນໂລມາຄຳ ລາງວັນພິເສດ ແລະ ລາງວັນໃໝ່ ( New Business Award ) ປະກອບມີບໍລິສັດ ຄຳມະນີເຈເນີຣອນເຊີວິສ ບໍລິສັດປາກຊ່ອງພັດທະນາຂາອອກ-ຂາເຂົ້າຈຳກັດຜູ້ດຽວ ບໍລິສັດ Savan Pacifica DeveloPment ຈຳກັດ ບໍລິສັດທ່ອງທ່ຽວເອັກໂຊລາວ ຈຳກັດ ຟາມລ້ຽງຄວາຍນົມນາຊ່າວ ຈຳກັດ ໂຮງແຮມແມ່ຂອງພາຣາໄກສ໌ຣີສອດ ບໍລິສັດ ໃສທິລາດກຣຸບ ຈຳກັດ ແຫຼ່ງທ່ອງທ່ຽວນຳຕົກຕາດຮ້ອຍຄົວ ແລະ ໂຮງງານອຸດສາຫະກຳໂຕໂຢລາວ ຈຳກັດຜູ້ດຽວ.